钦定古今图书集成/明伦汇编/氏族典/第162卷 > 韩邦靖
## 钦定古今图书集成/明伦汇编/氏族典/第162卷 > 韩邦靖

按《明外史韩邦奇传》：“邦奇弟邦靖，字汝度。五岁读《论
语》，至‘三分天下有其二，以服事殷。掩卷沉思曰：‘审如
是，则武王非矣’。其父大异之。年十四，举于乡，与邦奇
同登进士，授工部主事，榷木浙江，进员外郎。乾清宫
灾，指斥时政甚切。武宗大怒，下之诏狱，夺职为民。世
宗即位，起山西左参议，分守大同。岁饥，人相食，奏请’”
发帑，不许。复抗疏千馀言，不报。乞归，不待命辄行，军
民遮道泣留。抵家病卒，年三十六。邦奇尝庐居，病岁
馀不能起。邦靖药必分尝，食饮皆手进。后邦靖病亟，
邦奇不解衣者三月。乡人为立《孝弟碑》。